YMPÄRISTÖMINISTERIÖ Muistioluonnos

27.2.2014

**EHDOTUS YMPÄRISTÖMINISTERIÖN ASETUKSEKSI PIENESTÄ YRITYKSESTÄ**

**PÄÄASIALLINEN SISÄLTÖ**

Ympäristönsuojelulaissa (HE 214/2013) säädetään pienen yrityksen valvontamaksujen kohtuullisuudesta. Tässä asetuksessa olisivat valvontamaksun määräämistä varten tarvittavat tarkemmat säännökset siitä, millaiset yritykset ovat pieniä yrityksiä.

Asetus on tarkoitettu tulemaan voimaan päivänä kuuta 2014, samana päivänä uuden ympäristönsuojelulain kanssa.

Asetus annettaisiin ympäristönsuojelulain 206 §:n valtuussäännöksen nojalla

**Keskeiset tavoitteet ja esityksen vaikutukset**

Tällä asetuksella täsmennettäisiin ympäristönsuojelulain (HE 214/2013) 206 §:ää siten, että määriteltäisiin pieni yritys. Mainitun 206 §:n mukaan pieniltä yrityksiltä ja kotitalouksilta perittävien valvontamaksujen on oltava kohtuulliset ottaen huomioon toiminnan laajuus ja luonne. Ympäristöministeriön asetuksella säädetään pienen yrityksen määrittelemisestä ja annetaan tarkempia säännöksiä maksujen kohtuullistamisessa huomioon otettavista seikoista.

Saman säännöksen perusteluissa todetaan, että pienten yritysten määrittelyssä noudatettaisiin asetusta annettaessa soveltuvin osin Euroopan komission suositusta (2003/361/EY) mikroyritysten määritelmästä kuitenkin niin, että suosituksessa käytetyt henkilöstömäärät ja rahamääräiset kynnysarvot voidaan määrätä toisinkin, jos se on lupaa ja rekisteröintiä edellyttävien yritysten toimintakenttä ja kynnysarvoja koskevien tietojen saatavuus huomioon ottaen perusteltua.

Tässä asetuksessa säädettäisiin pienen yrityksen määritelmästä siten, että se vastaisi yleisemmin käytettyä mikroyrityksen määritelmää. Yritys olisi tässä asetuksessa pieni, jos sen palveluksessa olisi vähemmän kuin 10 työntekijää ja jos sen vuosiliikevaihto tai taseen loppusumma olisi enintään 2 miljoonaa euroa. Tilastokeskuksen (yritys- ja toimipaikkarekisteri 2011) tietojen mukaan Suomen yrityskenttä jakautuu henkilöstömäärän mukaan seuraavasti:

|  |  |  |
| --- | --- | --- |
|  | lukumäärä | % kaikista yrityksistä |
| mikroyritys alle 2 hlö | 176 177 | 66,2 |
| mikroyritys 2-9 hlö | 71 608 | 26,9 |
| pieni yritys 10-50 hlö | 15 175 | 5,7 |
| keskisuuri yritys 50-249 hlö | 2 479 | 0,9 |
| suuri yritys 250 hlö tai yli | 623 | 0,2 |
| Yhteensä | 266 062 | 100 |

Ympäristöluvan saaneita ja rekisteröityjä toimintoja arvioidaan Suomessa olevan hieman yli 20 000. Näiden yritysten kokojakaumasta ei ole saatavilla tilastotietoa, mutta voidaan arvioida, että näissä yrityksissä on keskimääräistä enemmän suuria ja keskikokoisia yrityksiä. Esimerkiksi vuosina 2007-2012 teollisuustoimialalla alle 10 hengen yrityksiä oli 17 648 (83 %) . 10-50 hengen yrityksiä 2664 (12,5%) ja sitä suurempia 964 (2,4 %) kappaletta. Paperin ja paperituotteiden valmistuksessa vastaavat luvut olivat 107 (60 %), 28 (16 %) ja 43 (24 %) kappaletta.

Yrityksen koko on määriteltävä valvontamaksun suuruuden määrittämiseksi. Koon selvittämisen olisi oltava mahdollisimman yksinkertaista, jotta siitä ei aiheutuisi ylimääräistä hallinnollista taakkaa viranomaisille tai toiminnanharjoittajille. Koon selvittämisessä hyödynnetään Euroopan unionin suositusta yritysten koon määrittelystä. Lähtökohtana tällöin on, että yrityksen koko perustuu toiminnanharjoittajan omaan ilmoitukseen.

**Asian valmistelu**

Asetusta on valmisteltu ympäristöministeriössä. Luonnosta on työstetty ympäristönsuojelulain ja -asetuksen sekä eräiden muiden säädösten uudistamista valmistelevan hankkeen projekteissa. Asetusluonnos oli lausunnolla (täydennetään).

YKSITYISKOHTAISET PERUSTELUT

*1 § Pienen yrityksen määritelmä*

Pienen yrityksen määrittelyssä hyödynnettäisiin Euroopan komission suositusta mikroyritysten sekä pienten ja keskisuurten yritysten määritelmästä (2003/361/EY). Tulkinnanvaraisissa tilanteissa suositusta voitaisiin käyttää laajemminkin asian ratkaisemisen apuna. Pienellä yrityksellä tarkoitettaisiin suosituksen määritelmistä poiketen siinä tarkoitettua mikroyritystä. Suosituksessa pienenä yrityksenä pidetään yritystä, jonka palveluksessa on vähemmän kuin 50 työntekijää ja jonka vuosiliikevaihto tai taseen loppusumma on enintään 10 miljoonaa euroa. Ympäristövalvonnan maksujen kohtuullistamista koskevassa viitekehyksessä sopivampana voitaneen pitää suosituksen määritelmien mukaista mikroyritystä, jossa työntekijöitä on alle 10 ja jossa joko tase tai liikevaihto alittaa 2 miljoonan euron rajan. Yritys on siten pieni, kun jompikumpi taloudellinen tunnusluku on alle rajan. Toisin sanoen, yritys on liian suuri vain, jos sekä tase että liikevaihto ovat kumpikin yli 2 miljoonaa.

Yrityksiksi katsotaan komission suosituksessa, niiden oikeudellisesta muodosta riippumatta, kaikki yksiköt, jotka harjoittavat taloudellista toimintaa. Yrityksiksi katsotaan erityisesti yksiköt, jotka harjoittavat käsiteollista toimintaa tai muuta toimintaa yksin tai perheen voimin, henkilöyhtiöt taikka taloudellista toimintaa säännöllisesti harjoittavat yhdistykset. Koska ympäristölupien hakijoina voivat olla myös voittoa tavoittelemattomat yhdistykset, säätiöt tai muut oikeushenkilöt, samoin kuin julkisoikeudelliset oikeushenkilöt kuten kunnat, yritykseen on tässä yhteydessä tarpeen rinnastaa myös voittoa tavoittelemattomat yhteisöt, jotta maksun kohtuullistamista koskeva arviointi voitaisiin ulottaa selkeästi myös niihin.

*2 § Toiminnanharjoittajan ilmoitus yrityksen koosta*

Yrityksen oma ilmoitus pienen yrityksen koon perusteiden täyttymisestä riittäisi lähtökohtaisesti selvitykseksi yrityksen koosta. Tätä ratkaisua tukee myös komission aiemmin mainittu suositus, jossa asiasta todetaan seuraavaa: ”Jotta hallinnollinen käsittely olisi yrityksille helpompaa ja nopeampaa sellaisten asioiden osalta, joissa edellytetään pk-yrityksen tunnusmerkkien täyttymistä, olisi suotavaa sallia mahdollisuus käyttää yrityksen antamaa ilmoitusta osoituksena kyseisen yrityksen tietyistä ominaisuuksista”. Toisaalta, jos viranomainen voi hankkia tiedon helposti toiselta viranomaiselta, esimerkiksi sähköisesti rekisteristä, se voisi olla hallinnollisesti kätevin menettely. Sitä voitaisiin käyttää, kunhan menettelystä ei aiheutuisi ylimääräisiä kustannuksia, jotka helposti söisivät valvontamaksun kohtuullistamisen tuoman hyödyn. Erityisenä syynä tarkempien selvitysten pyytämiseksi voisi olla esimerkiksi viranomaiselle joltain muulta viranomaiselta tullut ristiriitainen tieto yrityksen koosta.

*3 § Yrityksen koon arvioiminen*

Koon arvioinnissa olisi käytettävä tietoja, jotka ovat helposti todennettavissa ja saatavilla. Tästä syystä ehdotetaan, että koko arvioitaisiin viimeksi päättyneen tilikauden tiedoin. Sama periaate on hyväksytty myös komission suosituksessa. Tilinpäätöksen tietojen tarkemmasta sisällöstä säädetään kirjanpitolaissa (1336/1997) ja sen nojalla annetuissa säädöksissä ja määräyksissä. Lisäksi pykälässä toistettaisiin komission suosituksessa oleva periaate, jonka mukaan pienen yrityksen asema menetetään ainoastaan siinä tapauksessa, että ylitys toistuu kahtena peräkkäisenä tilivuotena.

*4 § Pieni yritys, jonka tilinpäätös, vuosiliikevaihto tai tase ei ole tiedossa*

Ammatinharjoittajien ja maatalouselinkeinon harjoittajien kirjanpitovelvollisuutta on lainsäädännössä helpotettu, joten edellä kuvattuja tilinpäätöstietoja ei välttämättä ole saatavilla. Vastaavia taloudellisia tietoja toimitetaan verotusta varten, joten toissijaisesti toiminnanharjoittaja voisi käyttää tietopohjana verotusta varten laatimiaan asiakirjoja. Vastaavasti kuin tilikautta koskevat tiedot, verotustiedot olisi sidottava selkeään ajankohtaan, joka voisi perustellusti olla edellinen valmistunut verotus.

Pienimmillä ammatinharjoittajilla ei ole velvollisuutta pitää kirjaa taloudestaan niin, että edellä kuvatut tase- ja liikevaihtotiedot voitaisiin saada suoraan tilinpäätöksestä. Sen sijaan tilinpäätöksessä on ilmoitettava muun muassa tuloslaskelma ja eritellyt luettelot tilikauden päättyessä olleesta ammattia varten hankituista vaihto- ja käyttöomaisuudesta, saamisista, veloista ja varauksista. Myöskään maatilataloutta harjoittavilla yksityishenkilöillä kirjanpito ei ole kirjanpitolain perussäännösten mukaista, vaan vastaavat muistiinpanot perustuvat yksinkertaisempaan tilinpitoon, jota on pidettävä ennen kaikkea verotusta varten. Näissä tapauksissa yrityksen koon arvioinnissa olisi käytettävä lähinnä vastaavia, yksinkertaisesta kirjanpidosta tai verotusta varten laadituista muistiinpanoista saatavia tietoja. Verotusta varten muistiin merkittävistä tiedoista on määrätty verohallinnon päätöksessä ilmoittamisvelvollisuudesta ja muistiinpanoista (1319/2013). Maatalouselinkeinon harjoittajan verotustiedot eivät välttämättä sisällä lainkaan taseen kaltaista erää, joten heidän kohdallaan tase-perusteesta olisi tarkoituksenmukaisinta luopua kokonaan.

*5 § Työntekijöiden määrä*

Työntekijöiden määrän laskemisessa hyödynnettäisiin komission suosituksessa käytettyjä perusteita. Oppisopimussuhteessa tai ammatillisessa koulutuksessa olevia opiskelijoita ei lueta henkilöstömäärään. Jos henkilö on virka- tai työvapaalla, hän ei myöskään kerrytä vuosityöyksiköitä. Tieto henkilöstömäärästä perustuisi toiminnanharjoittajan omaan ilmoitukseen, mutta tarvittaessa tietoja voitaisiin hankkia myös suoraan viranomaisen rekisteristä, jos se olisi hallinnollisesti kevyempi menettely eikä siitä aiheutuisi kustannuksia toiminnanharjoittajalle. Koska työnantajan työaikalakiin (605/1996) perustuva työaikakirjanpito (työaikalaki 37 §) on työnantajan tehtävä, tarvittavat tiedot ovat saatavilla lähtökohtaisesti vain työnantajalta. Tätä kirjanpitovelvollisuutta valvoo työsuojeluviranomainen, mutta työnantajat eivät toimita työaikatietoja säännönmukaisesti viranomaiselle.